Христо Ясенов
Изелина

chitanka.info

Аз те чакам всяка сутрин, Изелина,

всяка вечер питам бледната луна

и сънувам твойто слънце, Изелина,

и сънувам твойта приказна страна.

Ти ми пееш през нависналите вейки

и ридаеш в непорочния ми плач;

ти си смееш през подранилите грейки

и в мъглата на задрямалия здрач.

И залутан из обагрената есен,

аз те търся и в горите, и отвън;

ти си краска в пъстроцветната ми песен,

ти си призрак в безначалния ми сън.

И когато, изостанал без родина,

аз потърся твойте приказни страни,

отвори ми своите порти, Изелина,

и певеца буреносен прегърни.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.